Document ID: 32011R0356
Publication Date: 2011-04-12

Title and Content:
IZVEDBENA UREDBA KOMISIJE (EU) št. 356/2011
z dne 12. aprila 2011
o spremembi Uredbe (EU) št. 447/2010 o začetku prodaje posnetega mleka v prahu po postopku javnega razpisa
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(f) in (j) v povezavi s členom 4 Uredbe,
ob upoštevanju naslednjega:
(1)
Člen 1 Uredbe Komisije (EU) št. 447/2010 (2) določa, da je posneto mleko v prahu, ki je bilo uskladiščeno pred 1. novembrom 2009, na voljo za prodajo po postopku javnega razpisa. Zaradi jasnosti je primerno določiti mersko enoto, kateri mora ustrezati predlagana cena.
(2)
Člen 2 Uredbe (EU) št. 447/2010 določa, da se rok za predložitev ponudb za vsak posamezni razpis izteče prvi in tretji torek v mesecu. Trenutni položaj na trgu z mlekom in mlečnimi proizvodi omogoča, da se število posameznih razpisov za zbiranje ponudb zmanjša na enkrat mesečno.
(3)
Uredbo (EU) št. 447/2010 je zato treba ustrezno spremeniti.
(4)
Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Uredba (EU) št. 447/2010 se spremeni:
(a)
v členu 1 se doda naslednji odstavek:
„Predlagana cena ustreza ceni za 100 kg proizvoda.“;
(b)
člen 2(1) se nadomesti z naslednjim:
„1. Rok za oddajo ponudb za posamezne razpise je vsak tretji torek v mesecu ob 11. uri (po bruseljskem času). Vendar je avgusta ta rok četrti torek v mesecu ob 11. uri (po bruseljskem času), decembra pa drugi torek v mesecu ob 11. uri (po bruseljskem času). Če je na torek državni praznik, se rok izteče ob 11. uri (po bruseljskem času) predhodnega delovnega dne.“
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. aprila 2011

Classification:
Level 1 Topics: 100147
100157
Level 2 Topics: 100191
100255
Level 3 Topics: 2763
1810
2449
All Topics: 20
2958
4284
5025